
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS APLINKOS APSAUGOS ĮSTATYMO Nr. I-1223 33 STRAIPSNIO PAKEITIMO ĮSTATYMO PROJEKTO
      2022-03-07 Nr. XIVP-1354
                      Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas: 
1. Atkreiptinas dėmesys, kad su teikiamu projektu susijusio Lietuvos Respublikos aplinkos apsaugos valstybinės kontrolės įstatymo Nr. IX-1005 3, 5, 6, 12 ir 48 straipsnių pakeitimo įstatymo projekto (reg. Nr. XIVP-1355) (toliau – projektas Nr. XIVP-1355) 2 straipsniu keičiamo Aplinkos apsaugos valstybinės kontrolės įstatymo 6 straipsnyje siūloma nustatyti, kad „Aplinkos apsaugos valstybinę kontrolę Lietuvos Respublikoje vykdo biudžetinė įstaiga Aplinkos apsaugos departamentas“ (pažymėtina, kad projekto Nr. XIVP-1355 lyginamajame variante nurodyta, kad Aplinkos apsaugos valstybinę kontrolę Lietuvos Respublikoje vykdo Vyriausybės įstaiga Aplinkos apsaugos departamentas). Tuo tarpu Aplinkos apsaugos įstatymo 6 straipsnio 5 dalies 17 punkte (kuris teikiamu projektu nėra keičiamas) nustatyta, kad Aplinkos ministerija vykdo valstybinę aplinkos apsaugos ir gamtos išteklių naudojimo kontrolę. Atsižvelgiant į tai, iš keičiamo įstatymo, teikiamo projekto ir projekto Nr. XIVP-1355 nuostatų nėra pakankamai aišku, kuri institucija – Aplinkos ministerija ar Vyriausybės įstaiga Aplinkos apsaugos departamentas – vykdytų aplinkos apsaugos valstybinę kontrolę Lietuvos Respublikoje. Siekiant teisinio aiškumo, projektų nuostatos turėtų būti tarpusavyje suderintos. 
2. Projekto 2 straipsnio 1 dalyje po žodžio „Įstatymas“ įrašytina formuluotė „išskyrus šio straipsnio 2 dalį“.


Departamento direktorius 				                      Andrius Kabišaitis

